Когато Тигран идва на власт основата, върху която той ще изгради царството си вече е факт благодарение на основателя на династията на Арташесидите, Арташес I и следващите го царе. Планините на Армения образуват естествена граница между различните региони на държавата в резултат на което нахарарите (нахарар – арменски едър феодал, болярин; нахарарство – владение на нахарар) имат значително влияние в районите и провинциите, в които са базирани. Това не се нрави на Тигран, който иска да изгради царство с централизирана власт. Тигран завзема цялата власт в Армения преди да започне военните си кампании. Още на следващата година арменският цар минава в настъпление. През 94 пр.н.е. присъединява към своята държава съседното царство Арменска Софена. Също така се приготвя за война с Кападокия. Сключва военен и политически съюз с понтийския цар Митридат, женейки се за неговата дъщеря Клеопатра. Съгласно този договор превзетата територия на Кападокия, ще остане за Митридат, докато пленниците и движимото имущество ще бъдат за Тигран. Също така Тигран се споразумява, той да разшири влиянието си на изток, докато Митридат щял да завладее римските владения в Мала Азия и Европа. Чрез създаването на силна елинистическа държава Митридат има намерение да се бори срещу добре организираната римска твърдина в Европа. По това време Рим обвинява Митридат в избиването на около 80 000 римляни в провинцията Азия. В крайна сметка опитите на двамата царе да контролират Кападокия, както и предполагаемото клане довеждат до намеса на Римската република. Сената решава Луций Корнелий Сула, един от двамата действащи консули да поведе римската армия на война срещу Митридат. По времето на Първата Митридатова война (88 – 84 пр.н.е.), Тигран подкрепя Митридат VI, но внимава да не се намесва пряко във войната.